b'\n_START_ARTICLE_\nIon Luca-B\xc4\x83n\xc4\x83\xc8\x9beanu\n_START_SECTION_\nBiografie\n_START_PARAGRAPH_\nS-a n\xc4\x83scut la data de 12 noiembrie 1894 \xc3\xaen localitatea Bozovici din Valea Alm\xc4\x83jului, jude\xc8\x9bul Cara\xc8\x99-Severin, fiul l\xc4\x83utarului Simu Luca._NEWLINE_Urmeaz\xc4\x83 \xc8\x99coala primar\xc4\x83 \xc3\xaen localitate, av\xc3\xa2ndu-l profesor pe unul din cei doi preo\xc8\x9bi, colaborator la \xe2\x80\x9eFoaia Diecezan\xc4\x83\xe2\x80\x9d din Caransebe\xc8\x99, iar apoi liceul din Caransebe\xc8\x99, av\xc3\xa2ndu-i colegi de \xc8\x99coal\xc4\x83 pe Constantin Daicoviciu, Ioan Goan\xc8\x9b\xc4\x83 \xc8\x99i Matei Arma\xc8\x99 (care au devenit academicieni, protopopi \xc8\x99i profesori). \xc3\x8en ultimul an de liceu c\xc3\xa2nt\xc4\x83 \xc3\xaen orchestr\xc4\x83 simfonic\xc4\x83 din Caransebe\xc8\x99, \xc3\xaenfiin\xc8\x9bat\xc4\x83 de profesorul de muzic\xc4\x83 Franz Stebla._NEWLINE_\xc3\x8en anul 1915 termin\xc4\x83 liceul \xc8\x99i se preg\xc4\x83te\xc8\x99te pentru a urma medicina la Budapesta sau Viena. \xc3\x8en toamna aceluia\xc8\x99i an este trimis pe front, iar la 14 septembrie 1916 cade prizonier fiind dus \xc3\xaentr-un lag\xc4\x83r de l\xc3\xa2ng\xc4\x83 Ia\xc8\x99i._NEWLINE_\xc3\x8en toamna anului 1919 devine student la Academia Comercial\xc4\x83 din Bucure\xc8\x99ti. \xc8\x98tiind s\xc4\x83 c\xc3\xa2nte la vioar\xc4\x83 \xc8\x99i la pian, este dus de un coleg \xc3\xaen casa magnatului Nicolae Malaxa, care organiza s\xc4\x83pt\xc4\x83m\xc3\xa2nal ceaiuri dansante._NEWLINE_\xc3\x8en 1920 renun\xc8\x9b\xc4\x83 la Academia Comercial\xc4\x83 din cauza taxelor mari \xc8\x99i trece la Facultatea de Drept, unde frecven\xc8\x9ba la cursuri nu era obligatorie. Av\xc3\xa2nd timp liber, \xc3\xae\xc8\x99i c\xc3\xa2\xc8\x99tig\xc4\x83 existen\xc8\x9ba c\xc3\xa2nt\xc3\xa2nd prin restaurante, saloane \xc8\x99i la \xc8\x99coala de dans \xe2\x80\x9eSimion \xc8\x99i Achim\xe2\x80\x9d, unde \xc3\xael cunoa\xc8\x99te pe saxofonistul Ion Mirea. Pleac\xc4\x83 cu orchestra acestuia \xc3\xaen ora\xc8\x99ul Alexandria din Egipt unde c\xc3\xa2nt\xc4\x83 timp de cinci luni. \xc3\x8entors \xc3\xaen \xc8\x9bar\xc4\x83 \xc3\xae\xc8\x99i face propria forma\xc8\x9bie, \xe2\x80\x9eTrio Luca\xe2\x80\x9d, cu care debuteaz\xc4\x83 la Radio Bucure\xc8\x99ti._NEWLINE_Dup\xc4\x83 c\xc3\xa2\xc8\x9biva ani \xc3\xaenfiin\xc8\x9beaz\xc4\x83 o alt\xc4\x83 orchestr\xc4\x83, \xc3\xaempreun\xc4\x83 cu clarinetistul Traian L\xc4\x83scu\xc8\x9b-F\xc4\x83g\xc4\x83r\xc4\x83\xc8\x99anu, denumit\xc4\x83 \xe2\x80\x9eCarpa\xc8\x9bi\xe2\x80\x9d._NEWLINE_\xc3\x8entre 1935-1940 are numeroase concerte la Radio \xc8\x99i imprim\xc4\x83 c\xc3\xa2teva discuri la firma Columbia Records. C\xc3\xa2nt\xc4\x83 pentru o vreme la restaurantul \xe2\x80\x9eAmici\xc8\x9bia\xe2\x80\x9d, situat \xc3\xaentre ber\xc4\x83ria \xe2\x80\x9eGambrinus\xe2\x80\x9d \xc8\x99i gr\xc4\x83dina \xe2\x80\x9eCi\xc8\x99migiu\xe2\x80\x9d, cu soli\xc8\x99tii vocali Ioana Radu \xc8\x99i Emil Gavri\xc8\x99. Apelativul de \xe2\x80\x9eB\xc4\x83n\xc4\x83\xc8\x9beanu\xe2\x80\x9d \xc3\xael prime\xc8\x99te de la consumatorii anonimi, melomani, pentru a-l deosebi de naistul F\xc4\x83nic\xc4\x83 Luca._NEWLINE_\xc3\x8entre 1940-1945 pleac\xc4\x83 cu familia la Bozovici, unde va c\xc3\xa2nta la birtul lui Vitak \xc8\x99i la restaurantul \xe2\x80\x9ePomul Verde\xe2\x80\x9d din Caransebe\xc8\x99._NEWLINE_\xc3\x8en septembrie 1945 este chemat la Bucure\xc8\x99ti de pianistul Virgil Bageac \xc8\x99i de prim-ministrul Petru Groza pentru a c\xc3\xa2nta la gr\xc4\x83dinile \xe2\x80\x9eAron\xe2\x80\x9d \xc8\x99i \xe2\x80\x9eZisu\xe2\x80\x9d. Prime\xc8\x99te de la Petru Groza \xc8\x99i o cas\xc4\x83 cu chirie pe strada Petru Maior, \xc3\xaen cartierul Banu Manta._NEWLINE_\xc3\x8en aprilie 1949 este \xc3\xaens\xc4\x83rcinat de Harry Brauner, directorul Institutului de Folklor din Bucure\xc8\x99ti, s\xc4\x83 formeze proasp\xc4\x83ta Orchestr\xc4\x83 de muzic\xc4\x83 popular\xc4\x83 a Institutului, la recomandarea compozitorului Tiberiu Brediceanu \xc8\x99i a folcloristului Tiberiu Alexandru._NEWLINE_\xc3\x8en decembrie 1949, tot la recomandarea lui Tiberiu Brediceanu, \xc3\xaenfiin\xc8\x9beaz\xc4\x83 Orchestra popular\xc4\x83 a Comitetului de Radio (Orchestra de muzic\xc4\x83 popular\xc4\x83 Radio), o mic\xc4\x83 orchestr\xc4\x83 profesional\xc4\x83 care s\xc4\x83 stea la dispozi\xc8\x9bia rapsozilor populari pentru acompaniament sau s\xc4\x83 interpreteze muzic\xc4\x83 popular\xc4\x83 instrumental\xc4\x83._NEWLINE_\xc3\x8en 1952 are necazuri cu noul instructor de partid \xc8\x99i sufer\xc4\x83 o parez\xc4\x83 par\xc8\x9bial\xc4\x83 la m\xc3\xa2na \xc8\x99i piciorul st\xc3\xa2ng, suferind un accident vascular. \xc3\x8e\xc8\x99i revine rapid, dar nu mai poate c\xc3\xa2nta la vioar\xc4\x83, r\xc4\x83m\xc3\xa2n\xc3\xa2nd numai dirijor la Radio, al\xc4\x83turi de Nicu St\xc4\x83nescu._NEWLINE_\xc3\x8en anul 1958 iese la pensie, dup\xc4\x83 o carier\xc4\x83 artistic\xc4\x83 de peste 30 de ani. \xc3\x8empreun\xc4\x83 cu violonistul [Nelu Stan]] armonizeaz\xc4\x83 diferite piese muzicale pe instrumente, pentru Orchestra Radiodifuziunii Rom\xc3\xa2ne.\n_START_SECTION_\nDecesul\n_START_PARAGRAPH_\nMoare la data de 7 mai 1963 la Bucure\xc8\x99ti, la v\xc3\xa2rsta de 69 de ani. Este \xc3\xaenmorm\xc3\xa2ntat la Bozovici, \xc3\xaen localitatea sa natal\xc4\x83.\n_START_SECTION_\nDistinc\xc8\x9bii\n_START_PARAGRAPH_\nA fost distins cu titlul de Artist Emerit (1955), pentru merite deosebite \xc3\xaen activitatea artistic\xc4\x83 \xc8\x99i \xc3\xaen domeniul radiofoniei.\n_START_SECTION_\nEmisiune omagial\xc4\x83\n_START_PARAGRAPH_\nLa 7 mai 1983, la \xc3\xaemplinirea a 20 de ani de la moartea sa, Radiodifuziunea Rom\xc3\xa2n\xc4\x83 i-a dedicat o emisiune omagial\xc4\x83. Prezentarea a fost f\xc4\x83cut\xc4\x83 de Maria Banu \xc8\x99i Traian Buhlea. La emisiunea respectiv\xc4\x83 au fost invita\xc8\x9bi s\xc4\x83 vorbeasc\xc4\x83 apropia\xc8\x9bi \xc8\x99i colaboratori ai dirijorului. Printre ace\xc8\x99tia s-a num\xc4\x83rat \xc8\x99i folcloristul Tiberiu Alexandru, care \xc3\xael compar\xc4\x83 cu Grigora\xc8\x99 Dinicu (reprezentativ pentru muzica din Muntenia \xc8\x99i Oltenia).'